ลุ้น SET เปิดบวก คาดหวังแผนสกัด “โควิด” – ฟันโฟลด์หนุน
ลุ้น SET เปิดบวก คาดหวังแผนสกัด “โควิด” – ฟันโฟลด์หนุน
19 เม.ย. 2564

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะแกว่ง Sideway up ฟื้นตัวขึ้นได้หลังไม่หลุดแนวรับสำคัญที่ 1,530 จุดเมื่อวันศุกร์ที่ผ่านมา ซึ่งการ Panic จากจำนวนผู้ติดเชื้อโควิด-19 ในประเทศนิวไฮทะลุพันรายต่อวันน่าจะจบได้แล้ว หลังภาครัฐฯออกมาตรการคุมเข้มสกัดการแพร่ระบาด เชื่อว่าจะทำให้อัตราเริ่มชะลอตัว ผู้ติดเชื้อน่าจะทยอยลดลงได้ถ้าทำตามมาตรการคุมเข้มของภาครัฐฯ
นอกจากนี้ นักลงทุนต่างชาติซื้อสุทธิ, เงินดอลลาร์สหรัฐฯอ่อนค่าลง, เงินบาทแข็งค่า และอัตราผลตอบแทนพันธบัตร (Bond yield) สหรัฐฯชะลอลง พร้อมมองตลาดปรับฐานถือเป็นโอกาสในการเข้าซื้อ
ด้านตลาดหุ้นในภูมิภาคเอเชียเช้านี้แกว่งไซด์เวย์ทั้งในแดนบวก-ลบไม่เกิน 0.3% โดยต่างรอดูการประชุมธนาคารยุโรป (ECB) ที่จะมีขึ้นในวันที่ 22 เม.ย.นี้ และติดตามการประกาศผลประกอบการของบริษัทจดทะเบียนทั้งของสหรัฐฯ และไทยที่ทยอยออกมา รวมถึงติดตามจำนวนผู้ติดเชื้อโควิด-19 ในช่วงหลังสงกรานต์
พร้อมให้แนวรับ 1,540-1,530 จุด ส่วนแนวต้าน 1,555-1,560 จุด